Yhdysvaltain tuleva presidentti Donald Trump aikoo karkottaa heti jopa kolme miljoonaa siirtolaista. Hän kertoi asiasta haastattelussa.

Trump aikoo karkottaa jopa 2-3 miljoonaa laitonta siirtolaista Yhdysvalloista. AP

Trump kommentoi asiaa CBS-kanavan arvostetussa 60 Minutes -ohjelmassa. Ohjelma esitetään sunnuntai-iltana Yhdysvalloissa.

Yksi Trumpin kampanjan keskeisimmistä viesteistä oli tiukka maahanmuuttopolitiikka.

- Tulemme toimittamaan rikolliset ja ihmiset, joilla on rikosrekisteri, jengiläiset, huumediilerit, pois maastamme tai laitamme heidät vankilaan. Ehkä kaksi miljoonaa, jopa kolme miljoonaa, Trump kertoo 60 Minutesin haastattelussa.

- Mutta tulemme toimittamaan heidät pois maastamme. He ovat täällä laittomasti.

Tämän jälkeen Trump jatkoi kertomalla, että kun raja on " turvallinen " , maahanmuuttoviranomaiset alkavat tehdä selvityksiä jäljelle jääneille paperittomille siirtolaisille Yhdysvalloissa.

60 Minutesin toimittaja kysyi myös Trumpilta, aikooko hän rakentaa kohutun muurin Meksikon rajalle. Vastaus oli yksiselitteinen.

- Kyllä.

Trumpin mukaan muuri voisi olla osittain sananmukaisesti muuria ja osittain " jotain aitaa " .

Lähde: CBS